Афган зауэр зэриухрэ илъэс 25-рэ ирокъу
КъБР-м и Правительствэм и УнафэщIым и къуэдзэ Къуэдзокъуэ Мухьэмэд иригъэкIуэкIащ ди къэралым и дзэр Афганистаным къызэрырашыжрэ илъэс 25-рэ зэрырикъум теухуа дауэдапщэм зыхуэгъэхьэзырынымрэ ар егъэкIуэкIынымкIэ къызэгъэпэщакIуэ комитетым и зэIущIэ. Абы къыщащтащ юбилейм пыщIауэ республикэм щрагъэкIуэкIыну Iуэхухэм я программэр.
Программэм къызэрыщыгъэлъэгъуамкIэ, ди деж спорт зэхьэзэхуэ зэмылIэужьыгъуэхэр къыщызэрагъэпэщынущ, Кавказ Ищхъэрэ федеральнэ округым и адрей щIыналъэхэм я лIыкIуэхэри хэту. Апхуэдэу курыт школхэм я еджакIуэхэм уэрэдымкIэ я республикэ зэпеуэхэр, афган зауэм теухуа тхыгъэ нэхъыфIхэр къыхэхынымкIэ республикэм и журналистхэм я конкурсхэр ирагъэкIуэкIынущ. Къэбэрдей-Балъкъэр Республикэм и лъэпкъ музейм Афганистаным щекIуэкIа зауэм теухуа гъэлъэгъуэныгъэ щыIэнущ, зауэм и ветеранхэм ятеухуа нэтынхэр телевиденэм къатынущ, курыт школхэм щIэсхэр дзэм къулыкъу щызыщIэхэм, дзэ еджапIэхэм щIэсхэм яIущIэнущ. Юбилейм ирихьэлIэу я мурадщ Афганистаным щекIуэкIа зауэм хэкIуэдахэмрэ абы ныкъуэдыкъуэ хэхъухьахэмрэ я унагъуэхэм ахъшэкIэ ядэIэпыкъуну.
Зэрыщыту къэралми хуэдэу, Къэбэрдей-Балъкъэрым и цIыхухэри 1979 гъэм дыгъэгъазэм и 25-м щегъэжьауэ 1989 гъэм мазаем и 15-м нэсыху екIуэкIа а зауэм хэтащ. Ди республикэм щыщу Афганистаным дзэ къулыкъур щрахьэкIащ щIалэ 1860-м. Абыхэм ящыщу 54-р хэкIуэдащ, 350-м щIигъур иужькIэ илIыкIащ зауэм хаха фэбжьхэмрэ узыфэхэмрэ, 300-м щIигъур ныкъуэдыкъуэу къэнащ.
Джэдгъэф Маринэ.
